Læsø skal have det lidt bedre. Det er håbet efter at regeringen og Dansk Folkeparti har vedtaget en tilføjelse til den nyligt aftalte vækstpakke, der betyder at transport af gods til og fra øen bliver billigere. Prisen på færgebilleten sættes nemlig ned. - Det bliver lettere at drive virksomhed på øen. Man bliver mere konkurrencedygtige og man kan fastholde arbejdspladser, siger Bjarne Laustsen (S) der i lang tid har ønsket bedre forhold for de små øer. Aftalen betyder at der i 2015 afsættes 50 millioner til ordningen, der skal dække Danmarks små øer, Samsø, Ærø, Bornholm og så altså Læsø. Fra 2016 og frem vil der blive afsat 125 millioner årligt til ordningen. Næste skridt er i følge Bjarne Laustsen at skabe bedre priser på persontransporten til og fra øerne.

Referat:
Regeringen og Dansk Folkeparti er blevet enige om at støtte Læsø og andre ø-samfund med billige godstransport.